|منذ /06-12-2012||#1|


قصة ولادتي بنور عيوني ليوثي ليو الوتيح ((خاص للمسابقة))
السلام عليكم ورحمة الله وبركاتة
اليوم راح ارجع اكتب قصة ولادتي بحبيبي ليوثي مرة ثانية وخاص للمسابقة
طبعا بعد كم يوم عيد ميلاد حبيبي ليوثي الاول والي يصادف 10\12
طبعا اني كان المرفوض ولادتي اتصير يوم 24\11\2011 بس عاصي مقبل يتحرك وبوقتنا كل البنات الي كانا حوامل سوية جابو واني بقيت للاخير اولنا ام حياوي وراها ام رنومة وبعدين ام حنونة وبعدين ام حسوني واني جنت انزل بمواضيع المباركات لحد مكلت بس وخطية اي وحدة تدخل على اي موضوع مباركة اني منزلتة تدعيلي الله يكومني بالسلامة لان ابني مصخها فد نوب ههههههههههه مايقبل يطلع لازك بالبكونة مال الماما وطبعاابد جانت عندي اي اعراض ولادة وبطني هم كانت صغيرونة كلش وهذا الشي الي خوف الطبيبة مالتي وظلت كل يومين مجرجرتني للعيادة تسوي سونار للنونو وتقيس السائل واليوم الي ما اروح بيه تثبرني ثبر بالتلفونات ومسجات اخر شي يوم 6\12 كتبتلي دخول للمستشفى وكان بوقتها الساعة بال4 العصر اني وابو ليث كلش خفنا فبطريق الرجعة كتلة اني ماعندي اي وجع ولا شي ليش دانروح للمستشفى اناجلها يومين اذا مصار شي نروح يوم 8 من الصبح والله كريم وكتلة حتى نخلص من هوستها للطبيبة نسد التلفونات وصدك انتظرنا ليوم 8\12 وهم ماكو شي وهذا الحجي اني محضرة جنطتي من جنت بشهر ال 7 ومخليها بالسيارة
المهم رحنا للمستشفى وبنفس الوقت اتصلت بالطبيبية قالتلي اني اليوم اجازة بس اكو طبيبات هناك راح اوصيهم كتلها اوكي طبعا رحنا سوينا دخولية للمستشفى ودخلت على طبيبة صيني صغيرة قالت اتحسين باي وجع كتلها لا قاست ضغطي واخذت عينة دم وراحت وبعدين ورا 20 دقيقة رجعت كالت لازم نجيك وضع البيبي على السونار ونسوي تخطيط قلب للبيبي قتلها اوكي اشو بين ما دنطلع من غرفتها اجتنا طبيبة ثانية قالت مدام ماعندج اي اوجاع مانكدر انسوي شي وانتي ما متاخرة هواي ننتظر يومين قتلها بعد احسن وشللللللللللللع لميت غراضي وجنطتي وطلعت ركض من المستشفى هههههههه ممصدكة اجلوها للشغلة
يوم 9\12 بالليل غسلت وسشورت شعري وقريت قران وابد مانمت لاذان الفجر صليت وبدلت وخليت مكياج خفيف وشلت شعري سويت ريوك لعلي تريك وطلعنا بالسبعة ونص دخلنا للمستشفى طبعا هلمرة الاحساس غير لان الخوف اكثر وجنت حاسة اليوم هاي هي راح اجيب ماكو مجال بعد
والله دخلنا للمستشفى وهم نفس الطبيبة الصينية دخلت عليها سلمت عليها وشرحت الها الشغلة من جديد وهي اتشاقت وياي لان شافتني متوترة وقلتلي خلي زوجج يروح يدفع الفلوس مال الدخول حتى ننطيج سرسر ترتاحين عليه لان لازم اتسوين تخطيط قلب البيبي لمدة 50 دقيقة حتى نتطمن على البيبي ووضعة وسوتلي سونار وقلتلي البيبي ماخذ وضعة والحمدلله التخطيط كان كلش طبيعي اني ارتاحيت قالت ارتاحي بغرفتج وبال10ونص الصبح نجي نخلي الكبسولة مال التوسع وننتظر 6 ساعات اذا مصار توسع انخلي كبسولة ثانية وهم ننتظر 6 ساعات واذا مصار توسع انسوي عملية قلتها خوش
والله رحنا للغرفة وعلي خلة الغراض بالكنتور وطلعلي خاولي وهاي السوالف وراح جاب مي وفاكها واجا صارت بالعشرة ونص اجتي الطبيبة وياها 4 ممرضات خلتلي الكبسولة وطبعا اذتني بالفحص بس قلتلي ننتظر هسة 6 ساعات طبعا اني طول الوقت لحد مصارت الساعة بالخمسة ونص العصر اني ماحسيت باي وجع الحمدلله والشكر وتشوفون اني وعلي شقة وضحك وسوالف هرجنا المستشفى واجوي الممرضات يمنا سولفو ويانا وانتو مين وليش هنا بماليزيا وشافو ملابس النونو اتخبلو عليها و بعدين طبيت غسلت جسمي ودخلت وياي ممرضة سوتلي المي الحار هنا بديت احس بوجع خفيف بضهري يروح ويرجع طلعت من الحمام اجتني الطبيبية فحصتني داخلي اذتني حيل بس قالت 3سم توسع ننتظر ساعة وحضري نفسج بيها حتى نروح لغرفة الولادة اني سمعت هيج اني متت من الرعب وجهي صار اصفر وماعرف شاحجي رجعت للغرفة وحجيت لعلي شنو الطبيبة قالت هو هم وجه صار ينطي الوان اني هنا بدت الاوجاع كلش تشتد عليا وصار الوقت بين وجع والثاني اقل من دقيقتين كمت ماكدر اكعت ولا اتمدد ولا امشي وبديت ابجي لان بعد ماتحملت الوجع صار ميحمل الممرضات حيل انقهرو عليا صاحو الطبيبة بس الطبيبة الصينية خلص دوامها اجت طبيبة ماليزيا وطبيبة هندية المهم ورا مافهمناهم الشغلة كلها وحسبو الوقت اني بديت انزف هنا اتخبلو صعدوني ركض لغرفة الولادة وغيرو ملابسي انطوني ملابس ولادة جان لونها وردي وفحصتني الطبيبة الهندية قالت التوسع 6سم الولادة ورا ال12 بالليل هذا الحجي الساعة ب8 ونص
اني اتوسل بيها بس انطيني شي يهدء الوجع خطية ظربتني ابرة بس مفاد جابتلي غاز مال تخدير قلتلي من يجي الوجع اخذي نفس على حضي الغاز طلع خلصان عاااااااا وبقيت ابجي وحتى مابيا حيل اصيح وطبعا الممرضات يفركولي ظهري حتى يخف الوجع ونفس الشي كل ميجي الوجع احس روحي نطلع وياه ومن يروح احس نفسي منتهي المهم هم بهاي الاثناء الطبيبة طكت مي الراس وكلتلي الوجع راح يصير اكثر اتحملي مبقى شي وهم من اول مدخلت لغرفة الولادة خلو جهاز النبض مال البيبي على بطني حتى يبقون يراقبون النبض
صارت الساعة بالتسعة ونص اتدمرت من الوجع صيحت على الطبيبة وكلتها دخليني للعمليات بعد ما تحمل اتكلي عادي عادي حاسة بيج كتلها اني اي حساس ماعندج هههههههههه وانتي متفتهمين اي شي عااااااااا شوفو الخبال اوووي شاسوي يعني ميتة من الوجع وهي اتقلي عادي هههههههه
المهم صارت عشرة الا ربع قتلهم ماقدر اتنفس اكو شي غلط ركضو عليا لكو جهاز النبض مال البيبي متحرك من مكانة وجان ينطيهم اشارة غلط عدلو لكو نبض ليوثي اقل من 50 هنا الطبيبية اتخبلت قلتلي ساعدي طفلج دفعي بكل قوتج لان راح يموت (الف اسم الله عليه) نبضة ضعيف بوش بوش بووووووش واني وادفع ولا اكو فائدة عاد سوتلة فاكيومين سحبتة سحب وطلع ليوثي ازززززززززززززززززززززززززززززززززززززززززززرك قطعة زررررررررررركة ذبتة على صدري واني من شفتة سبحان الله نسيت كل الوجع وكمت ابجي بس سودة عليا ادية واصابيعة الصغنونيات زرررررررك ووجهة متاذي من السحب عليه علامات حمرة من الجهاز عاد قطعو الحبل السري واخذو نور عيوني لطبيب الاطفال خلالة اوكسجين فحصة وبعدين يلة رجع لونة لمن خلولة الاوكسجين وغسلو ولبسو ملابسة واني بهاي الاثناء بقيت ساعتين بغرفة الولادة خطية سولي ميليو دافي وحليب حلو لان نزفت كلش هواي وخلولي مغذي وبطل دم لمن استقرت حالتي يلة طلعوني للغرفة لكيت علي منتظرني يم باب غرفة الولادة فدوة لقلبة وهم جانو جايبيلة ليوثي ورا ماغسلو ولبسو ملابس راوه اله يكللهم مو مهم البيبي الاهم زوجتي شلونها جان كلش خايف لان اني جنت يومية اكلة راح اموت راح اموت عااااااااااا
وورا 4 ايام رجعنا للبيت لان مقبلو يطلعونا بسبب ليث رادو يتاكدون كلش انه قلبة مابيه اي شي
وهاي هي وذيج هي وعاشو عيشة سعيدة وبعد كم يوم ليوثي يصير عمرة سنة
وهاي مجموعة من صور لولي من جان صغيروني
صلوووو على النبي
هاي اول يوم رجعنا بيه للبيت شوفو كفشتة
كان هنا ليلو
هذا حبيبي عمرة شهر وشوية
كان هنا ليلو
هذا لولي عمرة شهرين اول مرة نطلع بيها برا البيت ورا الولادة
كان هنا ليلو
ليوثي جان مخبلنا ياكل بشفايفة طول الوقت ههههههه
كان هنا ليلو
ابو ضحكة جنان
كان هنا ليلو
ليوثي بالمطعم الهندي يريد يهجم على المنيو
كان هنا ليلو
وكاحات لولي الي ما تخلص
كان هنا ليلو
ان شاء الله تعجبكم قصة ولادة لولي الوتيح
ويارب يكوم كل الحوامل بالف سلامة ويرزق كلمن تتمنى الذرية ياااااااااارب
|منذ /06-12-2012||#3|


اوووووووووووووي فدوه العمره مال الزمه و عظه خخخخخخخخخخخ
حياتي الف الحمدلله عله سلامتكم و كل عام و لولي بالف خير و يا ربي تشوفي احله و اسعد عريس بس الله يعينج هم اهوايه جاره الم اوووووووف من الغربه الالم يصير المين لمن وحدج و غريبه يعني لولي ماليزي ههههه بعد عمري
|مواقع النشر (المفضلة)|
|الكلمات الدلالية (Tags)|
|ليوثي, الوتيح, تؤئر, عيوني, ولادتي|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع|
|انواع عرض الموضوع|


|المواضيع المتشابهه|
|الموضوع||كاتبه الموضوع||المنتدى||مشاركات||آخر مشاركة|
|موسوعه معنى اسمك ملف شامل ماكو اسم ما موجود||ام منه||^كَشْكٌـــول^||17||05-04-2013 07:03 PM|